Timothy Fosu-Mensah

Timothy Fosu-Mensah (s. 2. tammikuuta 1998 Amsterdam) on alankomaalainen jalkapalloilija, joka edustaa Saksan Bundesliigassa pelaavaa Bayer 04 Leverkusenia. Aiemmin hän pelasi Englannissa Manchester Unitedissa ja kausina 2017–2019 muissa seuroissa lainalla. Oikeajalkainen Fosu-Mensah on pelipaikaltaan puolustava keskikenttäpelaaja ja puolustaja.

Ghanalaisia sukujuuria omaava Fosu-Mensah siirtyi Manchester Unitediin vuonna 2014 Ajaxista. Hän teki debyyttinsä seuran edustusjoukkueen paidassa Valioliigassa tammikuussa 2016 tullen vaihdosta kentälle Arsenalia vastaan.

Vuonna 2017 Fosu-Mensah siirtyi vuoden mittaisella lainasopimuksella Crystal Palaceen. Kauden 2018–2019 hän pelasi lainasopimuksella Fulhamissa. Hän pelasi Valioliigassa 49 ottelua, joista 16 ottelua Manchester Unitedin joukkueessa.

Tammikuussa 2021 Fosu-Mensah siirtyi saksalaisseura Bayer Leverkuseniin. Hän pelasi kevätkauden aikana kuusi bundesliigaottelua.

Mestarien liigassa Fosu-Mensah on pelannut kaksi ottelua Manchester Unitedin joukkueessa kaudella 2020–2021. Eurooppa-liigassa hän on pelannut samassa joukkueessa yhteensä kuusi ottelua kahdella eri kaudella.

Fosu-Mensah on edustanut Alankomaita nuorten maajoukkuetasolla. Alankomaiden A-maajoukkueessa hän pelasi ensimmäisen kerran elokuussa 2017 MM-karsintaottelussa Ranskaa vastaan.

Lähteet 

Alankomaalaiset jalkapalloilijat
Vuonna 1998 syntyneet
Elävät henkilöt